**ARVYDAS MOCKUS**

**NERINGOS SAVIVALDYBĖS TARYBOS NARYS**

**2024 METŲ VEIKLOS ATASKAITA**

Taryba – yra pagrindinė piliečių interesus atstovaujanti ir veiklos pobūdį formuojanti miesto valdžios institucija. Tarybos posėdžiuose priimami svarbiausi savivaldybės raidai, plėtrai ir gyventojų gyvenimo kokybei užtikrinti svarbūs dokumentai. Tad dalyvavimas tarybos posėdžiuose yra svarbiausia tarybos nario pareiga ir atsakomybė. Esu vienintelis tarybos narys, nepriklausantis jokiai frakcijai, todėl galiu laisvai reikšti savo nuomonę ir priimti sprendimus, remdamasis savo patirtimi ir žiniomis. Tačiau visada balsavau atsižvelgdamas į gyventojų interesus ir į Neringos gerovę.

 Man buvo garbė ir atsakomybė atstovauti Neringos gyventojų interesams, siekti bendro gėrio bei spręsti klausimus, svarbius mūsų kraštui bei žmonėms. Stengiausi aktyviai dalyvauti susitikimuose su pavieniais gyventojais, bendruomeninėmis organizacijom, išklausiau aktualias problemas, gyventojų siūlymus. Aktyviai dalyvauju socialiniuose tinkluose.

2024 metais vyko 12 Neringos tarybos posėdžių ir visuose dalyvavau. Prisidėjau prie sprendimų, kurie padėjo efektyviau paskirstyti biudžeto lėšas prioritetinėms sritims: švietimui, kultūrai, infrastruktūros gerinimui. Teikiau siūlymus dėl viešųjų erdvių tvarkymo, infrastruktūros plėtros. Prisidėjau prie darnaus turizmo politikos formavimo – kad Neringa išliktų patraukli miesto svečiams, bet tuo pačiu čia būtų kuriamas gerbūvis vietiniams gyventojams.

Kita svarbi tarybos nario veikla – darbas komitetuose. Man teko dirbti dviejuose komitetuose: Biudžeto, finansų ir ūkio valdymo komitete (vyko 15 posėdžių).

Kontrolės komitete (vyko 13 posėdžių)

Posėdžiuose visada aktyviai dalyvauju, atsakingai analizuoju dokumentus, nebijau pareikšti savo nuomonės.

Nors pasiekta nemažai, Neringoje vyksta pozityvūs pokyčiai, bet vis dar išlieka svarbių iššūkių – gyvenamojo būsto prieinamumas, aukštos kvalifikacijos specialistų pritraukimas į Neringą. Taip pat – klimato kaitos poveikio mažinimas Kuršių nerijos gamtai, darnios plėtros balansas.

Tęsiu darbą su įsipareigojimu išlikti atviru gyventojų balsui, siekti sprendimų, kurie kurtų ilgalaikę Neringos gerovę.

Dėkoju visiems tarybos nariams už bendrą ir konstruktyvų darbą. Taip pat ir Neringos savivaldybės darbuotojams, kurie sąžiningai ir profesionaliai atlieka savo pareigas.

Kviečiu ir toliau būti aktyviais bendruomenės nariais – tik kartu kuriame stiprią, gyvą ir saugią Neringą.